Nicaragua
Dr Staat Nicaragua (dütsch veraltet au Nikaragua) lit in Zentralamerika. Er gränzt im Norde an Honduras und im Süde an Costa Rica und im Weste an Pazifik und im Oste an d Karibik.

Dr Landesname leitet sich us em Nahuatl ab (nican = „do“, aráhuac = „Mensche“). Anderi Autore füehren dr Landesname uf d Begegnig vom spanische Konquistador Gil González Dávila mit de Kazike Nicarao zrugg, wo am 15. Oktober 1523 bi San Jorge/Rivas stattgfunde het.

Geographii 

Nicaragua wird parallel zur Pazifikküste von ere Chetti vo aktive Vulkan durzoge. Dorum sait men em au s Land vo de duusig Vulkan. Dr Kratersee Lagune vo Apoyo isch vor churzem berüehmt worde, wo mä dank em Buntbarschfisch het chönne bewiise, ass sich verschiidnigi Arte au ohni rüümligi Isolierig chönne entwickle (sogenannti sympatrischi Artbildig).

An dr Pazifikküste lige au d Zentre und di wichdigste Siidligsrüüm im Land, während die östlige und südlige Landesdeil dünn besiidlet si. Zwei grossi Binneseä präge d Geographii − dr grösseri Nicaraguasee (Lago Cocibolca) im Südweste mit mehrere Insle und dr chliineri Managuasee im Weste. Us em Nicaraguasee entspringt dr Fluss Rio San Juan, wo d Südgränze bildet und in d Karibik mündet. 

D Karibikküste im Oste vom Land isch e grossi Rägewaldregion. Mä sait ere au Miskitoküste.

Die höchsti Erhebig isch dr Pico Mogotón an dr Nordgränze mit 2.438 Meter.

Nicaragua het zwei Nochbarstaate: Im Norde Honduras mit 922 km Gränzlengi und im Süde Costa Rica mit 309 km Gränzlengi.

Die gsamti Lengi vo de Landesgränze bedräit 1.231 Kilometer.

Litratur

Weblingg

Quelle 

Land
Staat in Mittelamerika
Mitgliid i der UNO